Peter Schindler

Peter Schindler (født 16. februar 1892 på Frederiksberg i Danmark, død 14. februar 1967 samme sted) var en dansk katolsk prest og forfatter. Han var konvertitt fra lutherdommen. Han regnes som den førende danske katolske kulturpersonlighet i mellomkrigstiden. Gjennom et stort og variert forfatterskap (reiseskildringer, apologetisk litteratur, prekener, dikt, avisartikler, salmer, oversettelser) nådde han ut til brede kretser.

Liv og virke

Bakgrunn
Han ble student i 1909 og leste teologi til 1913, da han stakk til sjøs som messegutt. I 1914 konverterte han til katolisismen.

Prest
Han studerte teologi i Roma 1914-17 blant annet på Beda College og ble presteviet og ordinert i Siena 7. oktober 1917. Året etter dro han hjem til København, der han ble kapellan ved den katolske Sakramentskirken 1918-19. 

Så gikk turen igjen til Italia, der han studerte 1919-21. 

Senere virket Schindler som prest i Svendborg 1921-24, og i Rudkøbing 1925-28. Herfra betjente han de få katolikker på Langeland. Med midler innsamlet på en predikantreise i Belgia innrettet han det bemerkelsesverdige Sankt Bendts kapel på Gåsetorvet i Rudkøbing og presteboligen i samme bygning. Her fik fader Schindler arbejisro til a skrive sine første populære fremstillinger av den katolske tro. 

Etter denne «karantene» ble han forflyttet til København 1928 og var der til 1930. Han studerte kristen arkeologi ved det pavelige institutt i Roma 1931-33 og vendte så igjen hjem for å bli rektor ved klosterskolen i København 1933-39, prest ved Skt. Knuds Kapel 1939-42 og ved Skt. Augustins Kirke 1942-43. 

Blant annet i kraft av hans markante profil ble det dansk-tyske motsetningsforhold blant katolikkene i Danmark skjerpet.

Han hadde en stor kjærlighet til Italia og bosatte seg fra 1946 i Roma, med fast bopel i Collegio Teutonico inntil Campo Santo Teutonico i Vatikanstaten. I Roma ble han pavelig husprelat fra 1962.  

Han var en åpen og utadvendt natur og foretok mange reiser i Europa, Nord-Afrika, Levanten og Sørøstasia. 

Schindler utgav mange teologiske skrifter, og i 1953 utgav han en betydelig oversettelse av Det Nye Testamente til dansk.

Han skrev også skildringer av Italia i bøkene Rejse i Italien – udenfor Rom (1953), Ønskerejsen (1953), Dage i Rom (1956), Dage i Norditalien (1956) og Dage i Syditalien (1958). Disse bøkene ble meget populære i Danmark og tjente som veiledning for mange danske turister.

Han kom tilbake til Danmark i 1964 og tilbragte sine siste tre år på Frederiksberg.

Han ble begravet på Vestre Katolske Kirkegård i København.

Referanser 

Personer fra Frederiksberg
Danske katolske prester
Danske forfattere
Danske oversettere